Torben Hansen (S), 2009-03-10:
Sidste år blev storken desværre erklæret for uddød i Danmark.
Heldigvis klarer den sig sådan set rigtig godt i landene omkring os, de findes faktisk i et meget stort antal syd for den dansk-tyske grænse.
Det helt centrale spørgsmål er: Hvorfor er det gået så galt, at storken har forladt Danmark?
Den helt korte, simple forklaring er, at det danske landskab er blevet for ensformigt.
Det danske landskab har for få naturområder, og det er reelt uden fugls føde.
Denne afvikling af den danske natur er sket over mange år, men i disse år går det rigtig hurtigt.
Landskabet bliver mere og mere ensformigt, og eksempelvis i 2008 blev mere end 80.000 ha brak pløjet op og taget ind i drift, det er et areal svarende til Bornholm, Læsø og Samsø.
Det er meget alvorligt, og realiteten er, at dansk natur har brug for mindre jord i drift og ikke mere, som det desværre sker for nuværende.
Det seneste års tid er der også kommet fem stærkt kritiske rapporter om regeringens miljøpolitik, og det betyder også, at det mantra, som statsministeren og regeringen har kørt, om, at ikke en fugl, ikke en fisk, ikke en frø har fået det ringere som følge af regeringens miljøpolitik, jo falder fuldstændig til jorden.
Den kritik, der er kommet, er ikke fra hvem som helst, og den er også nævnt i beslutningsforslaget.
Det er fra OECD, det er fra Ingeniørforeningen, det er fra Danmarks Miljøundersøgelser, de økonomiske vismænd og amerikanske universiteter, og senest har vi også set, at vandmiljøplan III er en fuldstændig fuser.
Vi har set, at der mangler randzoner omkring søer og åer - det går den helt forkerte vej - og vi kan også se, at pesticidforbruget er stærkt stigende.
Men rapporterne viser også, at naturen mangler plads og vand, det danske vandmiljø har det rigtig dårligt.
De viser, at der mangler indsats for at nedbringe brugen af kemikalier og pesticider, og at 78 pct. af de naturtyper, som vi skal passe på, er i en meget ugunstig position, og det samme gælder næsten 60 pct. af de dyr og planter, som vi skal passe på.
Det er meget muligt, at de her procenter på mange måder virker lidt fjerne og lidt uforståelige, men under alle omstændigheder er det et klart bevis på, at naturpolitikken halter, og hvis der ikke tages ganske grundigt fat, vil variationen i dansk natur være noget, der kan anskues på gamle billeder og fotografier, og ikke være noget, der kan ses og høres og duftes i virkeligheden.
Derfor har dansk naturpolitik brug for en hel ny tilgang.
Det betyder, at Socialdemokratiet vil, at der skal udarbejdes en national naturplan, som markant udvider omfanget og kvaliteten af naturarealer i Danmark.
Vi skal også have konkretiseret, hvordan vi helt grundlæggende i Danmark stopper tilbagegangen i den biologiske mangfoldighed.
Det skulle vi have gjort inden 2010, så det må man nok sige er ved at være for sent.
Vi skal også have styrket hverdagsnaturen, for nationalparker og internationale naturbeskyttelsesområder gør det altså ikke alene.
Det skal også have en helt anden beskyttelse og pleje, end det får i dag.
Vi skal også have kigget på overfladevand og grundvand.
I dag kommer der alt for mange næringsstoffer ud, og det skal bremses, hvis vi skal have nogen som helst chance for at stoppe tilbagegangen i dansk natur.
Den liste, man kunne lave, som der også er i det her beslutningsforslag, er alenlang, men det korte af det lange er, at man kun sikrer det, hvis der bliver tilført færre næringsstoffer fra landbruget, hvis der bliver mere plads til dyr og planter, hvis vi får færre pesticider ud på den danske jord.
Socialdemokratiet kan nemlig godt se, at både fugle, fisk og frøer har fået det meget værre i de seneste år.
Sidste år fremsatte Socialdemokratiet et beslutningsforslag, der pålagde regeringen at sikre klare mål og delmål på naturområdet.
Det var en opfølgning på OECD-rapporten fra foråret 2008, der anbefalede dette, samt en opfølgning på vismændenes rapport.
Socialdemokratiet synes, at det her beslutningsforslag fra SF er ganske glimrende, også fordi der bliver lagt op til klare mål og delmål og en naturplan på linje med det i beslutningsforslaget, vi havde sidste år.
Vi kan derfor med de bemærkninger her støtte beslutningsforslaget.